《同声歌》
清代·沈蕙玉

少小属闺闼，感君意缠绵。聘以明月珠，迎以黄金鞯。

结缡自今明，誓好永百年。采兰涉秋水，荐藻奉华筵。

合欢裁作被，朱丝操作弦。虽无兰蕙姿，向日呈芳妍。

一身皆君有，寸心私自怜。何用答嘉惠，持以弃豆笾。

在天莫为云，雨落难上天。在地莫为影，日暮愁弃捐。

婉娈保素志，跬步称比肩。

作者简介：字畹亭，江南吴江人。贡生倪弁江室。著有《聊一轩诗存》。○读四箴可补班氏《女诫》，惜年命不永，而弁江绩学，旋亦沦亡。评阅时，为欷歔者久之。